

PAZIŅOJUMS PLAŠSAZIŅAS LĪDZEKĻIEM

[sagatavots Rīgā, 25.09.2025.]

|  |  |
| --- | --- |
| **Dekoratīvās mākslas un dizaina muzejs atklāj** **programmas “Vārds dizainam” 12. sezonu****2025. gada 8. oktobris – 26. novembris****plkst. 18.00** | Attēls, kurā ir teksts, fonts, grafika, logotips  Mākslīgā intelekta ģenerēts saturs var būt nepareizs. |

Dekoratīvās mākslas un dizaina muzejs / pastāvīgā ekspozīcija “Dizaina process” (3. stāvā)

Skārņu iela 10, Rīga

**Oktobrī un novembrī Dekoratīvās mākslas un dizaina muzejs (Skārņu ielā 10, Rīgā) aicina apmeklēt neformālās izglītības programmas “Vārds dizainam” pasākumus, kuros no dažādiem aspektiem tiks skatīti iekļaujoša dizaina jautājumi. 12. sezonas atklāšana notiks trešdien, 2025. gada 8. oktobrī, plkst. 18.00.**

Programmas “Vārds dizainam” 12. sezonu Dekoratīvās mākslas un dizaina muzejs (DMDM) velta iekļaujoša dizaina problemātikai, piedāvājot aplūkot, kā dizains var kalpot par rīku vienlīdzīgas un piekļūstamas vides veidošanā, vienlaikus veicinot kopienas līdzdalību un sociālo atbildību. Uzaicinātie eksperti pārstāvēs arhitektūras, interjera, digitālā dizaina, kultūras, piekļūstamības un pilsētpētniecības jomu, stāstot par iedvesmojošiem, augsti novērtētiem un sabiedriski nozīmīgiem projektiem. Kā ierasts, īpašs notikums gaida jauniešus, kuriem būs iespēja piedalīties universālā dizaina laboratorijā. Savukārt pedagogiem tiks rīkota speciāla praktiska un iekļaujoša darbnīca.

Tikšanās vakarus muzejā **8. oktobrī plkst. 18.00** iesāks pasākums “Aktīvisms un dizains”, kurā ar prezentācijām uzstāsies dizainere, lektore, dizaina pētniece, lekciju platformas “Runā dizains” veidotāja **Jeļena Solovjova** un Latvijas Universitātes Botāniskā dārza direktore, kultūras projektu kuratore **Renāte Lagzdiņa**, pievēršoties dizainam kā sabiedrības iesaistes un aktīvisma instrumentam un pieredzei, kā dizains var satricināt, vienot un veidot kopienas.

Otrā saruna, kas notiks **29. oktobrī plkst. 18.00**, aplūkos tēmu “Sociāli atbildīgs dizains”, analizējot funkcionālas arhitektūras un atbildīga dizaina piemērus Latvijā un Zviedrijā. Interjera arhitekte **Agnese Blaubārde** pastāstīs par profesionāli pieredzēto un secināto vairāk nekā 20 gadu darbā, īstenojot projektus Zviedrijā un Latvijā. Aģentūras “*MAGIC*” radošā direktore **Laura Lapiņa** runās par “Latvijas Dizaina gada balvas 2025” *Grand Prix* ieguvēju – labdarības maratona “Dod pieci!” īstenoto kampaņu “Slimība izārda, cerība dziedē!”.

Trešajā tikšanās reizē **13. novembrī plkst. 18.00** uzmanības fokusā būs universālais dizains – kā radīt vidi un pakalpojumus, kas pieejami ikvienam. Iekļaujošas kultūras veicinātāja, mākslas terapeite, izglītotāja un dizainere **Lība Bērziņa** raksturos galvenos iekļaujošas vides pamatprincipus un ar piemēriem parādīs esošo piekļūstamības situāciju Latvijā. Vakara turpinājumā savā prezentācijā “Piekļūstamības ieviešana dizaina procesā” digitālajai jomai pievērsīsies **Pēteris Jurčenko** – UX dizainers un digitālās piekļūstamības eksperts ar vairāk nekā 15 gadu pieredzi.

Rudens ciklu **26. novembrī plkst. 18.00** noslēgs saruna “Antropoloģija un dizains”, kas rosinās izzināt izpētes un sabiedriskās apspriešanas nozīmi iekļaujoša dizaina procesā. Arhitekts, antropologs **Matīss Šteinerts** runās par vietas etnogrāfiskā aspekta un vērtējuma ieguvumiem pilsētvides arhitektūras plānošanā un attīstībā. Otrs viesis – sociālantropologs un pakalpojumu dizainers **Kristiāns Zalāns** – ieskicēs konkrētas sociālās problēmas izpēti Latvijā, ilgstoši pievēršoties bezpajumtniecības jautājumam. Tā izpratnē un risinājumu meklēšanā cieši savijušies antropoloģijas, pakalpojumu, sociālais un politikas dizains.

Programmu “Vārds dizainam” atbalsta Valsts kultūrkapitāla fonds.

**Laipni gaidīts ikviens!**

Dalība visās programmas “Vārds dizainam” 12. sezonas norisēs ir bez maksas.

Iepriekšēja pieteikšanās nav nepieciešama.

Lai plašāk uzzinātu par “Vārds dizainam” programmas aktualitātēm un pasākumiem, sekojiet līdzi informācijai Dekoratīvās mākslas un dizaina muzeja sociālo tīklu kontos un LNMM mājaslapā <https://lnmm.gov.lv>.

**Par programmu “Vārds dizainam”**

Dekoratīvās mākslas un dizaina muzeja neformālās izglītības programma “Vārds dizainam” ar Valsts kultūrkapitāla fonda atbalstu norisinās kopš 2012. gada ar mērķi popularizēt dizainu, iepazīstināt visplašāko sabiedrību ar nozares aktualitātēm un sasniegumiem. Katras sezonas piedāvātās tēmas ļauj dalībniekiem atklāt jaunas pieejas, iedvesmoties no pieredzes stāstiem un gūt dziļāku izpratni par to, kā dizains ietekmē kultūru, vidi un cilvēku savstarpējās attiecības. 13 gadu laikā pasākumi dažādām auditorijām – skolēniem, dizaina studentiem, jomas profesionāļiem, pedagogiem, dizaina entuziastiem u.c. – pulcējuši tūkstošiem interesentu klātienē un tiešsaistē, kļūstot par vienu no zināmākajām izglītības programmām Latvijas Nacionālā mākslas muzeja struktūrā.

Iepriekšējo sezonu lekciju video ieraksti pieejami DMDM *YouTube* kanālā “[Vārds dizainam](https://www.youtube.com/%40muzejsDMDM/videos)”.



**Papildu informācija:**

T: (+371) 67 222 235

E: dmdm@lnmm.gov.lv

**INTERNETA RESURSI:**

<https://lnmm.gov.lv>

FACEBOOK: [Dekoratīvās mākslas un dizaina muzejs](https://www.facebook.com/DMDMmuzejs)

X: [@DMDMmuzejs](https://twitter.com/DMDMmuzejs)

INSTAGRAM: [@DMDMmuzejs](https://www.instagram.com/dmdmmuzejs/)

YOUTUBE: [muzejsDMDM](https://www.youtube.com/user/lnmmvideos)

#lnmm

#DMDMmuzejs

#MansMuzejs

#vardsdizainam

**ATTĒLI MEDIJIEM PIELIKUMĀ** (failus augstā izšķirtspējā lūgums pieprasīt atsevišķi)

1. Neformālās izglītības programmas “Vārds dizainam” 12. sezonas vizuālā identitāte. 2025.

Dizains: Anna Ceipe

2.-3. Ilustrācija pasākumam “Aktīvisms un dizains” programmas “Vārds dizainam” 12. sezonā. 2025.

Foto: Renāte Lagzdiņa

4.-5. Ilustrācija pasākumam “Sociāli atbildīgs dizains” programmas “Vārds dizainam” 12. sezonā. 2025.

Foto: Agnese Blaubārde

6.-8. Pasākums “Jaunie dizaina” sadarbībā ar Latvijas Mākslas akadēmiju programmas “Vārds dizainam” 11. sezonā. 2024. Foto: Oksana Mizgajeva

Preses materiālu sagatavoja: Nataļja Sujunšalijeva

Latvijas Nacionālā mākslas muzeja

Mediju centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv

I: <https://lnmm.gov.lv>

X: [www.x.com/LNMM\_muzejs](http://www.x.com/LNMM_muzejs)